Edizzjoni Provviżorja
SENTENZA TAL-QORTI TAL-ĠUSTIZZJA (Ir-Raba’ Awla)
22 ta’ Jannar 2026 (*)
“Rinviju għal deċiżjoni preliminari – Suq intern tal-elettriku – Direttiva (UE) 2019/944 – Artikolu 5 – Prezzijiet ta’ provvista bbażati fuq is-suq – Direttiva (UE) 2018/2001 – Promozzjoni tal-użu tal-enerġija prodotta minn sorsi rinnovabbli – Regolament (UE) 2022/1854 – Intervent ta’ emerġenza biex jilqa’ għall-prezzijiet għoljin tal-enerġija – Artikoli 6 u 7 – Limitu massimu fuq id-dħul miksub mis-suq imwettaq mill-produtturi tal-enerġija li jużaw ċerti sorsi ta’ enerġija – Artikolu 8 – Miżuri nazzjonali li jillimitaw iktar id-dħul miksub mis-suq – Kundizzjonijiet – Leġiżlazzjoni nazzjonali li ma tiggarantixxix lill-produtturi jżommu 10 % tad-dħul li jaqbeż il-limitu massimu – Preservazzjoni tal-investimenti fis-settur tal-enerġija rinnovabbli – Assenza ta’ limitu massimu għad-dħul miksub mill-bejgħ tal-elettriku prodott mill-faħam iebes – Assenza ta’ leġiżlazzjoni ddifferenzjata skont id-diversi sorsi ta’ enerġija”
Fil-Kawża C‑423/23,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mit-Tribunale amministrativo regionale per la Lombardia (il-Qorti Amministrattiva Reġjonali tal-Lombardia, l-Italja), permezz ta’ deċiżjoni tas‑7 ta’ Lulju 2023, li waslet fil-Qorti tal-Ġustizzja fl‑10 ta’ Lulju 2023, fil-proċedura
Secab Soc. coop.
vs
Autorità di Regolazione per Energia Reti e Ambiente (ARERA),
Gestore dei servizi energetici (GSE) SpA,
fil-preżenza ta’:
Presidenza del Consiglio dei Ministri,
Ministero della Transizione ecologica,
Ministero dello Sviluppo economico,
Associazione Italia Solare ETS,
Assoidroelettrica,
Elettricità Futura – Unione delle imprese elettriche italiane,
IL-QORTI TAL-ĠUSTIZZJA (Ir-Raba’ Awla),
komposta minn I. Jarukaitis (Relatur), President tal-Awla, M. Condinanzi u N. Jääskinen, Imħallfin,
Avukat Ġenerali: A. Rantos,
Reġistratur: G. Chiapponi, amministratur,
wara li rat il-proċedura bil-miktub u wara s-seduta tas‑6 ta’ Novembru 2024,
wara li kkunsidrat l-osservazzjonijiet ippreżentati:
–        għal Secab Soc. coop., minn C. Mainardis, M. Nussi u A. Travi, avvocati,
–        għal Gestore dei servizi energetici (GSE) SpA, minn D. Gallo, G. Pellegrino, G. Vercillo u A. Zoppini, avvocati,
–        għal Associazione Italia Solare ETS, minn G. Cassar, avvocata,
–        għal Assoidroelettrica, minn G. B. Conte u G. Giordano, avvocati,
–        għal Elettricità Futura – Unione delle imprese elettriche italiane, minn C. Martorana, avvocata,
–        għall-Gvern Taljan, minn S. Fiorentino u G. Palmieri, bħala aġenti, assistiti minn L. Delbono u R. Guizzi, avvocati dello Stato,
–        għall-Gvern Belġjan, minn P. Cottin u M. Jacobs, bħala aġenti, assistiti minn K. Decroix u B. Martel, advocaten,
–        għall-Gvern Elleniku, minn K. Boskovits u C. Kokkosi, bħala aġenti,
–        għall-Kummissjoni Ewropea, minn O. Beynet, B. De Meester, T. Scharf u A. Spina, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tas‑6 ta’ Frar 2025,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikolu 5(4) tad-Direttiva (UE) 2019/944 tal-Parlament Ewropew u tal-Kunsill tal‑5 ta’ Ġunju 2019 dwar regoli komuni għas-suq intern għall-elettriku u li temenda d-Direttiva 2012/27/UE (ĠU 2019, L 158, p. 125), tal-premessi 2, 3 u 12 tad-Direttiva (UE) 2018/2001 tal-Parlament Ewropew u tal-Kunsill tal‑11 ta’ Diċembru 2018 dwar il-promozzjoni tal-użu tal-enerġija minn sorsi rinnovabbli (ĠU 2018, L 328, p. 82, rettifika fil-ĠU 2020, L 311, p. 11, fil-ĠU 2021, L 224, p. 42, fil-ĠU 2022, L 41, p. 37 u fil-ĠU L, 2025/90854), kif ukoll tal-premessi 27 sa 29, 39 u 41, tal-Artikolu 6(1), tal-Artikolu 7(1)(h) sa (j) u tal-Artikolu 8(1)(a) u (d) u (2) tar-Regolament tal-Kunsill (UE) 2022/1854 tas‑6 ta’ Ottubru 2022 dwar intervent ta’ emerġenza biex jiġu indirizzati l-prezzijiet għoljin tal-enerġija (ĠU 2022, L 261 I, p. 1).
2        Din it-talba tressqet fil-kuntest ta’ tilwima bejn, minn naħa, Secab Soc. coop., kumpannija kooperattiva li topera fis-settur tal-produzzjoni tal-elettriku u, min-naħa l-oħra, l-Autorità di Regolazione per Energia Reti e Ambiente (ARERA) (l-Awtorità li Tirregola l-Enerġija, in-Networks u l-Ambjent, l-Italja) u Gestore dei servizi energetici (GSE) SpA, kumpannija rregolata mid-dritt Taljan miżmuma kompletament mill-Istat Taljan, permezz tal-Ministero dell’Economia e delle Finanze (il-Ministru għall-Ekonomija u għall-Finanzi, l-Italja), inkarigata bil-promozzjoni u bis-sostenn tal-iżvilupp tal-enerġija rinnovabbli kif ukoll tal-effiċjenza enerġetika fil-kuntest tal-politika tal-enerġija nazzjonali, dwar il-legalità ta’ leġiżlazzjoni nazzjonali li tiffissa limitu massimu fuq id-dħul mis-suq li joriġina mill-bejgħ tal-elettriku prodott minn ċerti sorsi ta’ enerġija rinnovabbli.
Il-kuntest ġuridiku
Id-dritt tal-Unjoni
Id-Direttiva 2018/2001
3        Il-premessi 2, 3 u 12 tad-Direttiva 2018/2001 jipprovdu:
“(2)      Skont l-Artikolu 194(1) tat-[TFUE], il-promozzjoni tal-forom tal-enerġija rinnovabbli hija waħda mill-għanijiet tal-politika tal-Unjoni [Ewropea] dwar il-enerġija Dak il-għan qed taħdem għalih din id-Direttiva. Iż-żieda fl-użu ta’ enerġija minn sorsi rinnovabbli jew ‘enerġija rinnovabbli’ tikkostitwixxi parti importanti mill-pakkett ta’ miżuri meħtieġa biex jitnaqqsu l-emissjonijiet tal-gassijiet serra u jkun hemm konformità mal-impenn tal-Unjoni fil-qafas tal-Ftehim ta' Pariġi dwar it-Tibdil fil-Klima tal-2015 wara l-21 Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima [...], u mall-qafas tal-enerġija u l-klima tal-2030 tal-Unjoni, inkluż il-mira vinkolanti tal-Unjoni li l-emissjonijiet jitnaqqsu b'tal-anqas 40 % taħt il-livelli tal-1990 sal-2030. Il-mira vinkolanti tal-Unjoni b'rabta mal-enerġija rinnovabbli għall-2030 u l-kontribuzzjonijiet tal-Istati Membri għal dik il-mira, inklużi l-ishma ta' referenza tagħhom b'rabta mal-miri globali nazzjonali tagħhom għall-2020, huma fost l-elementi li għandhom importanza ewlenija għall-politika dwar l-enerġija u l-politika ambjentali tal-Unjoni. Elementi tali oħrajn jinsabu fil-qafas ta' din id-Direttiva, pereżempju, għall-iżvilupp ta' tisħin u tkessiħ rinnovabbli u għall-iżvilupp ta' karburanti rinnovabbli għat-trasport.
(3)      L-użu akbar ta' enerġija minn sorsi rinnovabbli għandu wkoll rwol fundamentali fil-promozzjoni tas-sigurtà fil-provvista tal-enerġija, fl-enerġija sostenibbli bi prezzijiet aċċessibbli, fl-iżvilupp u l-innovazzjoni teknoloġika kif ukoll fit-tmexxija teknoloġika u industrijali waqt li jingħataw benefiċċji ambjentali, soċjali u tas-saħħa kif ukoll opportunitajiet ewlenin għall-impjieg u l-iżvilupp reġjonali, speċjalment f'żoni rurali u iżolati, fir-reġjuni jew fit-territorji b'densità tal-popolazzjoni baxxa jew li għaddejjin minn deindustrijalizzazzjoni parzjali.
[...]
(12)      Sabiex tappoġġa lill-Istati Membri fil-kontributi ambizzjużi biex tintlaħaq il-mira tal-Unjoni, jenħtieġ li jiġi stabbilit qafas finanzjarju bl-għan li jiġi ffaċilitat l-investiment fi proġetti tal-enerġija rinnovabbli f'dawk l-Istati Membri, inkluż permezz tal-użu ta' strumenti finanzjarji.”
Id-Direttiva 2019/944
4        L-Artikolu 5 tad-Direttiva 2019/944, intitolat “Prezzijiet tal-provvista bbażati fis-suq”, jipprovdi:
“1.      Il-fornituri għandhom ikunu ħielsa li jiddeterminaw il-prezz li bih jipprovdu l-elettriku lill-klijenti. L-Istati Membri għandhom jieħdu azzjonijiet xierqa biex jiżguraw il-kompetizzjoni effettiva bejn il-fornituri.
[...]
3.      B'deroga mill-paragrafi 1 u 2, l-Istati Membri jistgħu japplikaw interventi pubbliċi fl-iffissar tal-prezzijiet għall-provvista tal-elettriku lil klijenti domestiċi foqra jew vulnerabbli f'termini ta' enerġija. Tali interventi pubbliċi għandhom ikunu soġġetti għall-kondizzjonijiet stabbiliti fil-paragrafi 4 u 5.
4.      Interventi pubbliċi fl-iffissar tal-prezzijiet għall-provvista tal-elettriku għandhom:
(a)      ikunu mmirati lejn interess ekonomiku ġenerali u ma jmorrux lil hinn minn dak li huwa meħtieġ sabiex jiksbu dak l-interess ekonomiku ġenerali;
(b)      ikunu definiti b'mod ċar, trasparenti, nondiskriminatorji u verifikabbli;
(c)      jiggarantixxu aċċess ugwali lill-impriżi tal-elettriku tal-Unjoni għall-klijenti;
(d)      għandhom ikunu limitati fiż-żmien u jkunu proporzjonati fir-rigward tal-benefiċjarji tagħhom;
(e)      m'għandhomx jirriżultaw fi spejjeż addizzjonali għall-parteċipanti fis-suq b'mod diskriminatorju.
[...]”
Ir-Regolament 2022/1854
5        Il-premessi 1, 27 sa 29 u 39 sa 41 tar-Regolament 2022/1854 jispeċifikaw:
“(1)      Minn Settembru 2021 ġew osservati prezzijiet għoljin ħafna fis-swieq tal-elettriku. [...]
[...]
(27)      Il-livell li fih il-limitu massimu fuq id-dħul mis-suq jiġi stabbilit jenħtieġ li ma jipperikolax il-kapaċità li l-produtturi inkwistjoni, inkluż il-produtturi tal-enerġija rinnovabbli, jirkupraw l-investiment u l-kostijiet operatorji tagħhom u jenħtieġ li jippreserva u jinċentiva investimenti futuri bil-kapaċità meħtieġa għal sistema tal-elettriku dekarbonizzata u affidabbli. Il-limitu massimu fuq id-dħul mis-suq, li huwa limitu massimu uniformi madwar l-Unjoni, hu l-aħjar mod biex jiġi ppreservat il-funzjonament tas-suq intern tal-elettriku, għaliex dan iżomm kompetizzjoni bbażata fuq il-prezzijiet bejn il-produtturi tal-elettriku abbażi ta’ teknoloġiji differenti, b’mod partikolari s-sorsi tal-enerġija rinnovabbli.
(28)      Filwaqt li l-livelli massimi okkażjonali u għal terminu qasir jistgħu jitqiesu bħala karatteristika normali f’suq tal-elettriku u jistgħu jkunu utli għal xi investituri biex jirkupraw l-investiment fil-ġenerazzjoni tagħhom, iż-żieda estrema u dejjiema fil-prezzijiet osservata minn Frar 2022 'l hawn hija ferm differenti minn sitwazzjoni normali tas-suq ta’ livelli massimi okkażjonali tal-prezzijiet. Għalhekk, il-limitu massimu fuq id-dħul mis-suq jenħtieġ li ma jiġix stabbilit inqas mill-aspettattivi raġonevoli tal-parteċipanti fis-suq fir-rigward tal-livell medju tal-prezzijiet tal-elettriku fil-ħinijiet bl-akbar domanda għall-elettriku, qabel il-gwerra ta’ aggressjoni [tal-Federazzjoni Russa] kontra l-Ukrajna. Qabel Frar 2022, minkejja d-differenzi fil-prezzijiet tal-elettriku bejn ir-reġjuni fl-Unjoni, fl-aħħar deċennji l-prezzijiet għoljin medji fis-suq tal-elettriku bl-ingrossa kienu ferm u konsistentement mistennija inqas minn [...]180 [euro] għal kull [megawatt siegħa (MWh)] madwar l-Unjoni. Peress li d-deċiżjoni ta’ investiment inizjali tal-parteċipanti fis-suq ittieħdet abbażi ta’ aspettattiva li, bħala medja, il-prezzijiet ikunu aktar baxxi minn dak il-livell matul il-ħinijiet l-aktar intensivi, l-iffissar ta’ limitu massimu fuq id-dħul mis-suq ta’ [...]180 [euro] għal kull MWh jikkostitwixxi livell ferm ogħla minn dawk l-aspettattivi inizjali tas-suq. Billi jitħalla marġni fuq il-prezz li l-investituri setgħu raġonevolment jistennew, huwa neċessarju li jiġi żgurat li l-limitu massimu fuq id-dħul mis-suq ma jmurx kontra l-valutazzjoni inizjali tal-profittabbiltà tal-investiment.
(29)      Barra minn hekk, il-limitu massimu fuq id-dħul mis-suq ta’ EUR 180 għal kull MWh huwa konsistentement ogħla, inkluż marġni raġonevoli, mill-kost livellat tal-produzzjoni ta' enerġija (LCOE [levelised cost of electricity]) attwali għat-teknoloġiji ta’ ġenerazzjoni rilevanti kollha, u dan jippermetti lill-produtturi li għalihom japplika jkopru l-investimenti u l-kostijiet operatorji tagħhom. Meta jitqies li l-limitu massimu fuq id-dħul mis-suq iħalli marġni konsiderevoli bejn l-LCOE raġonevoli u l-limitu massimu fuq id-dħul mis-suq, dan għalhekk ma jistax ikun mistenni li jfixkel l-investiment f’kapaċitajiet inframarġinali ġodda.
[...]
(39)      Sabiex jitqies it-tħassib dwar is-sigurtà tal-provvista, l-Istati Membri jenħtieġ li jkollhom il-possibbiltà li jistabbilixxu limitu massimu fuq id-dħul mis-suq b’mod li jippermetti lill-produtturi tal-elettriku jżommu 10 % tas-surplus tad-dħul ogħla mil-limitu massimu fuq id-dħul mis-suq.
(40)      Peress li t-taħlita tal-ġenerazzjoni u l-istruttura tal-kostijiet tal-faċilitajiet tal-ġenerazzjoni tal-enerġija jvarjaw ħafna fost l-Istati Membri, jenħtieġ li jitħallew iżommu jew jintroduċu miżuri nazzjonali ta’ kriżi taħt kondizzjonijiet speċifiċi.
(41)      B’mod partikolari, jenħtieġ li l-Istati Membri jżommu l-possibbiltà li jillimitaw aktar id-dħul tal-produtturi li għalihom japplika l-limitu massimu tad-dħul mis-suq u li jistabbilixxu limitu massimu speċifiku fuq id-dħul mis-suq miksub mill-bejgħ tal-elettriku prodott mill-faħam iebes, li l-prezz tiegħu jista’ jkun ferm aktar baxx mill-prezz ta’ teknoloġiji marġinali f’xi Stati Membri. Sabiex tiġi żgurata ċ-ċertezza legali, jenħtieġ li l-Istati Membri jitħallew ukoll iżommu jew jintroduċu miżuri nazzjonali ta' kriżi, li jillimitaw id-dħul mis-suq tal-produtturi għajr dawk soġġetti għal-limitu massimu tad-dħul mis-suq fl-Unjoni kollha.”
6        L-Artikolu 6 ta’ dan ir-regolament, intitolat “Limitu massimu obbligatorju fuq id-dħul mis-suq”, kien jipprovdi, fil-paragrafi 1 u 2 tiegħu:
“1.      Id-dħul mis-suq tal-produtturi miksub mill-ġenerazzjoni tal-elettriku mis-sorsi msemmija fl-Artikolu 7(1) għandu jkun limitat għal massimu ta’ [...]180 [euro] għal kull MWh ta’ elettriku prodott.
2.      L-Istati Membri għandhom jiżguraw li l-limitu massimu fuq id-dħul mis-suq ikun japplika għad-dħul kollu mis-suq tal-produtturi u, fejn rilevanti, l-intermedjarji li jipparteċipaw fis-swieq tal-operaturi tal-elettriku f’isem il-produtturi, irrispettivament mill-perjodu taż-żmien tas-suq meta ssir it-tranżazzjoni u minn jekk l-elettriku jiġix negozjat bilateralment jew f’suq ċentralizzat.”
7        L-Artikolu 7 tal-imsemmi regolament, intitolat “Applikazzjoni tal-limitu massimu fuq id-dħul mis-suq tal-produtturi tal-elettriku”, kien jipprovdi, fil-paragrafi 1 u 5 tiegħu:
“1.      Il-limitu massimu fuq id-dħul mis-suq previst fl-Artikolu 6 għandu japplika għad-dħul mis-suq miksub mill-bejgħ tal-elettriku ġġenerat mis-sorsi li ġejjin:
(a)      l-enerġija mir-riħ;
(b)      l-enerġija solari (solari termali u fotovoltajka solari);
(c)      l-enerġija ġeotermali;
(d)      l-idroenerġija mingħajr ġibjuni;
(e)      il-fjuwils tal-bijomassa (fjuwils tal-bijomassa solidi jew gassużi) għajr il-bijometan;
(f)      l-iskart;
(g)      l-enerġija nukleari;
(h)      il-linjite;
(i)      prodotti tal-petroleum grezz;
(j)      pit.
[...]
5.      L-Istati Membri jistgħu jiddeċiedu li l-limitu massimu fuq id-dħul mis-suq japplika biss għal 90 % tad-dħul mis-suq li jaqbeż il-limitu massimu fuq id-dħul mis-suq previst fl-Artikolu 6(1).”
8        Skont l-Artikolu 8 tal-istess regolament, intitolat “Miżuri nazzjonali ta’ kriżi”:
“1.      L-Istati Membri jistgħu:
(a)      iżommu jew jintroduċu miżuri li jillimitaw aktar id-dħul mis-suq tal-produtturi li jiġġeneraw l-elettriku mis-sorsi elenkati fl-Artikolu 7(1), inkluż il-possibbiltà li ssir distinzjoni bejn it-teknoloġiji, kif ukoll id-dħul mis-suq ta’ parteċipanti oħra fis-suq, inklużi dawk attivi fil-kambju tal-elettriku;
[...]
(c)      iżommu jew jintroduċu miżuri nazzjonali biex jillimitaw id-dħul mis-suq tal-produtturi li jiġġeneraw l-elettriku minn sorsi mhux imsemmija fl-Artikolu 7(1);
(d)      jistabbilixxu limitu massimu speċifiku fuq id-dħul mis-suq miksub mill-bejgħ tal-elettriku prodott mill-faħam iebes;
[...]
2.      Il-miżuri msemmija fil-paragrafu 1 għandhom, f'konformità ma’ dan ir-Regolament:
(a)      ikunu proporzjonati u mhux diskriminatorji;
(b)      ma jipperikolawx is-sinjali ta’ investiment;
(c)      jiżguraw li l-investimenti u l-ispejjeż operattivi jkunu koperti;
(d)      ma jfixklux il-funzjonament tas-swieq tal-operaturi tal-elettriku, u b’mod partikolari, ma jaffettwawx l-ordni tal-mertu u l-formazzjoni tal-prezzijiet fis-suq tal-operaturi;
(e)      ikunu kompatibbli mad-dritt tal-Unjoni.”
9        L-Artikolu 10 tad-Direttiva 2022/1854, intitolat “Distribuzzjoni tas-surplus tad-dħul”, kien jipprovdi, fil-paragrafu 1 tiegħu:
“L-Istati Membri għandhom jiżguraw li s-surplus kollu tad-dħul miksub mill-applikazzjoni tal-limitu massimu fuq id-dħul mis-suq jintuża biex jiffinanzja miżuri li jsostnu lill-klijenti finali tal-elettriku u li jtaffu l-impatt tal-prezzijiet għoljin tal-elettriku fuq dawk il-klijenti, b’mod immirat.”
10      L-Artikolu 22 ta’ dan ir-regolament, intitolat “Dħul fis-seħħ u applikazzjoni”, kien jipprevedi:
“1.      Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
2.      Mingħajr preġudizzju għall-obbligu li tiġi żgurata d-distribuzzjoni tas-surplus tad-dħul f’konformità mal-Artikolu 10, u li jintużaw ir-rikavati mill-kontribuzzjoni temporanja ta’ solidarjetà f’konformità mal-Artikolu 17, u mingħajr preġudizzju għall-obbligu ta' rapportar imsemmi fl-Artikolu 20(2), dan ir-Regolament għandu japplika sal-31 ta’ Diċembru 2023, soġġett għal dan li ġej:
[...]
(c)      l-Artikoli 6, 7, u 8 għandhom japplikaw mill-1 ta' Diċembru 2022 sat-30 ta' Ġunju 2023;
[...]”
Id-dritt Taljan
Id-Digriet Liġi Nru 4/2022
11      Id-Digriet Liġi Nru 4/2022, ikkonvertit, b’emendi, bil-legge n. 25 – Conversione in legge, con modificazioni, del decreto-legge 27 gennaio 2022, n. 4, recante misure urgenti in materia di sostegno alle imprese e agli operatori economici, di lavoro, salute e servizi territoriali, connesse all’emergenza da COVID-19, nonché per il contenimento degli effetti degli aumenti dei prezzi nel settore elettrico (il-Liġi Nru 25 ta’ Konverżjoni f’Liġi, b’Emendi tad-Digriet Liġi Nru 4 tas‑27 ta’ Jannar 2022 dwar il-Miżuri Urġenti Intiżi li Jappoġġjaw lill-Impriżi u lill-Operaturi Ekonomiċi, ix-Xogħol, is-Saħħa u s-Servizzi Territorjali, fil-Kuntest tal-Kriżi tal-COVID-19, u sabiex Jillimita l-Effetti taż-Żidiet fil-Prezzijiet fis-Settur tal-Elettriku), tat‑28 ta’ Marzu 2022 (GURI Nruo73 tat‑28 ta’ Marzu 2022, suppliment ordinarju Nru 13) (iktar ’il quddiem id-“Digriet Liġi Nru 4/2022”), fih l-Artikolu 15 bis, intitolat “Miżuri Addizzjonali dwar l-Elettriku Ġġenerat minn Impjanti li Jużaw Sorsi Rinnovabbli”. Dan l-Artikolu 15 bis kien jipprevedi:
“1.      B’effett mill‑1 ta’ Frar 2022 u sal‑31 ta’ Diċembru 2022, għandu jiġi applikat mekkaniżmu ta’ kumpens bidirezzjonali fuq il-prezz tal-enerġija, għal dak li jikkonċerna l-elettriku mitmugħ lin-network permezz ta’:
a)      impjanti fotovoltajċi b’kapaċità ogħla minn 20 kW li jibbenefikaw minn primjums fissi li jirriżultaw mill-mekkaniżmu tat-tariffa tax-xiri (Conto Energia), li ma jiddependux minn prezzijiet tas-suq;
b)      l-impjanti b’kapaċità ogħla minn 20 kW, li jużaw sorsi solari, idroenerġetiċi, ġeotermiċi u eoliċi u ma jibbenefikawx mill-mekkaniżmi ta’ inċentivi, li daħlu fis-seħħ qabel l‑1 ta’ Jannar 2010.
[...]
3.      Għall-iskopijiet tal-paragrafu 1, GSE tikkalkola d-differenza bejn il-valuri msemmija fil-punti a) u b) kif indikat hawn taħt:
a)      prezz ta’ riferiment ekwivalenti għal dak indikat fit-tabella [annessa ma’ dan] id-digriet liġi, għal kull żona tas-suq[, li jkun bejn 56 u 58 euro kull MWh (ħlief fil-gżejjer ta’ Sardenia u ta’ Sicilia, li għalihom huwa ffissat il-prezz ta’ 61 euro kull MWh u 75 euro kull MWh rispettivament)];
b)      prezz tas-suq ekwivalenti:
1)      fir-rigward tal-impjanti msemmijin fil-paragrafu 1 a) kif ukoll tal-impjanti imsemmijin fil-paragrafu 1 b) li jużaw is-sorsi solari, eoliċi, ġeotermiċi u tal-ilma mix-xmajjar, għall-prezz fis-siegħa tal-elettriku fiż-żona tas-suq jew, għall-kuntratti ta’ provvista konklużi qabel is‑27 ta’ Jannar 2022 li ma jissodisfawx il-kundizzjonijiet imsemmijin fil-paragrafu 7, għall-prezz indikat fil-kuntratti msemmija;
2)      fir-rigward tal-impjanti msemmija fil-paragrafu 1 b), barra minn dawk imsemmijin fil-punt 1, għall-medja aritmetika fix-xahar tal-prezzijiet fis-siegħa tal-elettriku fiż-żoni tas-suq, jew, fir-rigward tal-kuntratti ta’ provvista konklużi qabel is‑27 ta’ Jannar 2022, li ma jissodisfawx il-kundizzjonijiet imsemmijin fil-paragrafu 7, għall-prezz indikat fil-kuntratti msemmija.
4.      Jekk id-differenza msemmija fil-paragrafu 3 tkun pożittiva, GSE għandha tħallas l-ammont korrispondenti lill-produttur. F’każ fejn din id-differenza tkun negattiva, GSE għandha tagħmel tpaċija jew titlob mingħand il-produttur l-ammont korrispondenti.
[...]”
12      L-Artikolu 11(1) tad-Digriet Liġi Nru 115/2022, ikkonvertit, b’emendi, bil-legge n. 142 – Conversione in legge, con modificazioni, del decreto-legge 9 agosto 2022, n. 115, recante misure urgenti in materia di energia, emergenza idrica, politiche sociali e industriali (il-Liġi Nru 142 ta’ Konverżjoni f’Liġi, b’Emendi tad-Digriet Liġi Nru 115 tad‑9 ta’ Awwissu 2022 dwar il-Miżuri Urġenti fil-Qasam tal-Enerġija, ta’ Kriżi tal-Ilma, ta’ Politiki Soċjali u Industrjali), tal‑21 ta’ Settembru 2022 (GURI Nru 221, tal‑21 ta’ Settembru 2022, p. 1), estendiet sat‑30 ta’ Ġunju 2023 l-applikazzjoni tal-mekkaniżmu ta’ kumpens previst f’dan l-Artikolu 15 bis.
Il-Liġi Nru 197/22
13      Il-legge n. 197 –Bilancio di previsione dello Stato per l’anno finanziario 2023 e bilancio pluriennale per il triennio 2023-2025 (il-Liġi Nru 197 dwar il-Baġit Previżjonali tal-Istat għas-Sena 2023 u l-Baġit Pluriannwali għat-Tliet Snin 2023‑2025) tad‑29 ta’ Diċembru 2022 (GURI Nru 303, tad‑29 ta’ Diċembru 2022, suppliment ordinarju Nru 43) (iktar ’il quddiem il-“Liġi Nru 197/22”), jipprevedi fil-paragrafi 30 sa 33 tal-Artikolu 1 tagħha:
“30.      Skont ir-Regolament [2022/1854], b’effett mill‑1 ta’ Diċembru 2022 u sat‑30 ta’ Ġunju 2023, għandu jiġi applikat limitu massimu fuq id-dħul miksub mis-suq imwettaq mill-produtturi tal-elettriku, permezz ta’ mekkaniżmu ta’ kumpens f’direzzjoni waħda, għal dak li jikkonċerna l-elettriku mitmugħ lin-network:
a)      mill-impjanti li jużaw sorsi rinnovabbli li ma jaqgħux fil-kamp ta’ applikazzjoni tal-Artikolu 15 bis tad-[Digriet Liġi Nru 4/2022];
b)      mill-impjanti li jużaw sorsi mhux rinnovabbli kif imsemmija fl-Artikolu 7(1) tar-Regolament [2022/1854].
31.      Il-limitu massimu fuq id-dħul miksub mis-suq għandu japplika għad-dħul kollu miksub mis-suq imwettaq mill-produtturi tal-elettriku ġġenerat minn impjanti indikati iktar ’il fuq, u, skont il-każ, mill-intermedjarji li jipparteċipaw fis-swieq tal-elettriku bl-ingrossa f’isem dawn il-produtturi, indipendentement mill-iskadenza tat-tranżazzjoni li tiġġenera d-dħul jew minn jekk l-elettriku jiġix innegozjat bilateralment jew f’suq ċentralizzat.
32.      Għall-finijiet tal-paragrafu 30, [GSE] tikkalkola d-differenza bejn il-valuri msemmija fil-punti a) u b) indikati hawn taħt:
(a)      prezz ta’ riferiment ekwivalenti għal 180 [euro] għal kull MWh jew, għas-sorsi li l-ispejjeż ta’ produzzjoni tagħhom huma ogħla minn dan il-prezz, valur għat-teknoloġija stabbilit skont kriterji ddefiniti mill-ARERA [...], b’teħid inkunsiderazzjoni tal-ispejjeż tal-investiment u tal-operat u ta’ remunerazzjoni ekwa għall-investimenti. Għal dan l-għan, fil-każ ta’ impjanti inċentivati permezz ta’ mekkaniżmi b’direzzjoni waħda, minbarra dawk li jissostitwixxu ċ-ċertifikati ħodor, il-prezz ta’ riferiment għandu jkun ekwivalenti għall-valur massimu bejn l-ammont ta’ 180 [euro] għal kull MWh u t-tariffa applikabbli;
b)      prezz tas-suq ekwivalenti għall-medja mensili tal-prezz fis-siegħa fiż-żona tas-suq, iddeterminat bħala l-medja ponderata għall-impjanti li jużaw sorsi ta’ enerġija intermittenti, abbażi tal-profil ta’ produzzjoni ta’ kull impjant, u bħala l-medja aritmetika għall-impjanti li jużaw sorsi ta’ enerġija mhux intermittenti, jew, għall-kuntratti ta’ provvista konklużi qabel id-data tad-dħul fis-seħħ ta’ din il-Liġi Nru 197/22 [jiġifieri, qabel l‑1 ta’ Jannar 2023,] li ma jaqgħux taħt il-każijiet imsemmija fil-paragrafu 37, bil-prezz indikat fl-imsemmija kuntratti.
33.      Jekk id-differenza imsemmija fil-paragrafu 32 tkun negattiva, GSE għandha tagħmel tpaċija jew titlob mingħand il-produttur l-ammont korrispondenti.”
Il-kawża prinċipali u d-domandi preliminari
14      Secab tmexxi impjanti idroelettriċi li jaħdmu bl-idroenerġija tal-ilma mix-xmajjar. Peress li din il-kumpannija taqa’ fil-kamp ta’ applikazzjoni tal-Artikolu 15 bis tad-Digriet Liġi Nru 4/2022, hija ġiet suġġetta għall-miżura li tistabbilixxi limitu massimu għad-dħul prevista f’din id-dispożizzjoni. Peress li, f’dan il-kuntest, irċeviet diversi fatturi mingħand GSE, hija adixxiet lit-Tribunale amministrativo regionale per la Lombardia (il-Qorti Amministrattiva Reġjonali tal-Lombardia, l-Italja), li hija l-qorti tar-rinviju, b’rikors intiż għall-annullament, b’mod partikolari, tad-deċiżjoni tal-ARERA li timplimenta din id-dispożizzjoni, tar-regoli tekniċi dwar l-applikazzjoni tal-imsemmija dispożizzjoni adottati minn GSE kif ukoll tal-fatturi maħruġa f’isimha minn GSE, fit‑18 ta’ Ottubru u fil‑15 ta’ Novembru 2022, b’applikazzjoni tal-istess dispożizzjoni. Insostenn tar-rikors tagħha, Secab issostni li l-Artikolu 15 bis tad-Digriet Liġi Nru 4/2022 imur kontra d-dritt tal-Unjoni.
15      Il-qorti tar-rinviju tirrileva li l-applikazzjoni ta’ dan l-Artikolu 15 bis, inizjalment prevista għall-perijodu mill‑1 ta’ Frar 2022 sal‑31 ta’ Diċembru 2022, ġiet estiża, permezz tad-Digriet Liġi Nru 115/2022, sat‑30 ta’ Ġunju 2023. Hija tosserva wkoll li r-Regolament 2022/1854 daħal fis-seħħ biss fit‑8 ta’ Ottubru 2022, li dan tal-aħħar kien jistabbilixxi limitu massimu fuq id-dħul ogħla kif ukoll kamp ta’ applikazzjoni iktar wiesa’ minn dawk imsemmija fl-imsemmi Artikolu 15 bis u li huma l-paragrafi 30 sa 38 tal-Artikolu 1 tal-Liġi Nru 197/22 li implimentaw, għall-perijodu bejn l‑1 ta’ Diċembru 2022 u t‑30 ta’ Ġunju 2023, l-Artikoli 6 sa 8 ta’ dan ir-regolament, filwaqt li madankollu eskludew l-impjanti li jużaw sorsi ta’ enerġija rinnovabbli li diġà kienu jaqgħu fil-kamp ta’ applikazzjoni ta’ dan l-istess Artikolu 15 bis. Hija tindika li, għalhekk, minkejja li l-Artikolu 15 bis kien ġie adottat qabel ir-Regolament 2022/1854, dan kien jikkostitwixxi, essenzjalment, id-dispożizzjoni tad-dritt nazzjonali li timplimenta dan ir-regolament fir-rigward tal-enerġija prodotta minn sorsi rinnovabbli msemmija f’dan l-Artikolu 15 bis.
16      Il-qorti tar-rinviju żżid li l-imsemmi Artikolu 15 bis, bħar-Regolament 2022/1854, ġie adottat bl-għan li jillimita, b’mod temporanju, id-dħul eċċezzjonali miksub mis-suq imwettaq mill-produtturi tal-enerġija li l-ispejjeż tagħhom ma humiex affettwati mill-varjazzjonijiet fil-prezzijiet tal-gass naturali, bl-applikazzjoni ta’ limitu massimu fuq dan id-dħul eċċezzjonali u bit-tqassam tal-ammonti korrispondenti lill-klijenti finali. Madankollu, hija għandha dubji dwar il-modalitajiet konkreti adottati mil-leġiżlatur Taljan sabiex jistabbilixxi tali limitu massimu fuq id-dħul.
17      Fl-ewwel lok, din il-qorti tistaqsi dwar l-ammont tal-limitu massimu previst fl-Artikolu 15 bis tad-Digriet Liġi Nru 4/2022. F’dan ir-rigward, minn naħa, hija tirrileva li, minkejja li l-prezz ta’ riferiment msemmi fil-paragrafu 3(a) ta’ dan l-Artikolu 15 bis, inkluż bejn EUR 56 għal kull MWh ta’ elettriku prodott u EUR 75 għal kull MWh ta’ elettriku prodott, huwa kunsiderevolment inqas minn u mbiegħed minn dak iffissat mill-Unjoni, li huwa ta’ EUR 180 għal kull MWh ta’ elettriku prodott, dan huwa, skont l-ARERA, ġust. Fil-fatt, il-leġiżlatur Taljan iddetermina dan il-prezz billi adotta medja aritmetika tal-prezzijiet ikkonstatati f’kull żona tas-suq bejn l‑1 ta’ Jannar 2010 u l‑31 ta’ Diċembru 2020, ikkalkolati mill-ġdid skont l-inflazzjoni. Madankollu, hija tqis li, skont il-premessa 28 tar-Regolament 2022/1854, għall-finijiet tal-iffissar tal-limitu massimu fuq id-dħul miksub mis-suq, kellu jsir riferiment għas-sigħat li matulhom id-domanda kienet fil-livell ogħla tagħha qabel il-gwerra ta’ aggressjoni tal-Federazzjoni Russa kontra l-Ukrajna. Barra minn hekk, matul is-sena 2020, ikkaratterizzata minn disturbi marbuta mal-epidemija tal-COVID-19, il-prezz nazzjonali uniku laħaq livell storikament baxx, sa EUR 38.92 għal kull MWh ta’ elettriku prodott, filwaqt li, matul is-sena 2021, mhux meħud inkunsiderazzjoni f’din il-medja, dan il-prezz żdied b’mod qawwi, sa EUR 125 għal kull MWh ta’ elettriku prodott, l-istess bħall-ewwel trimestru tas-sena 2022, fejn laħaq EUR 308 għal kull MWh ta’ elettriku prodott. F’dawn iċ-ċirkustanzi, il-qorti tar-rinviju tiddubita li l-limitu massimu previst fl-imsemmi Artikolu 15 bis huwa proporzjonat u raġonevoli, peress li dan ma jiggarantixxix li l-produtturi jkunu jistgħu jżommu 10 % tad-dħul li jaqbeż dan il-limitu massimu, kif teżiġi madankollu l-premessa 39 ta’ dan ir-regolament.
18      Min-naħa l-oħra, skont din il-qorti, l-Artikolu 15 bis tad-Digriet Liġi Nru 4/2022 ma jidhirx li huwa adattat sabiex jipproteġi l-investimenti fis-settur tal-enerġija rinnovabbli, b’mod partikolari f’dak li jirrigwarda l-kapaċità li jitwettqu tali investimenti fil-futur sabiex jiżdied l-użu tas-sorsi ta’ enerġija rinnovabbli. F’dan ir-rigward, hija tirreferi, b’mod partikolari, għall-premessa 2 tad-Direttiva 2018/2001, li tenfasizza l-importanza li jiġu ssostitwiti s-sorsi ta’ enerġija fossili u li jiġi inċentivat l-użu ta’ sorsi rinnovabbli, kif ukoll għall-premessi 28 u 29 tar-Regolament 2022/1854, li minnhom jirriżulta li huwa neċessarju li jiġi stabbilit il-limitu massimu b’tali mod li ma jkollux effett fuq il-kalkolu inizjali tal-profittabbiltà tal-investimenti. Issa, il-leġiżlatur Taljan jidher li naqas milli jieħu inkunsiderazzjoni dawn ir-rekwiżiti fid-determinazzjoni tal-limitu previst f’dan l-Artikolu 15 bis.
19      Fit-tieni lok, il-qorti tar-rinviju tosserva, minn naħa, li r-Regolament 2022/1854 jissuġġetta għal-limitu massimu stabbilit fl-Artikolu 6 tiegħu lill-produtturi tal-enerġija li jużaw il-linjite, il-prodotti tal-petroleum grezz kif ukoll il-pit u jipprevedi, fil-premessa 41 tiegħu kif ukoll fl-Artikolu 8(1)(d) tiegħu, li l-Istati Membri għandhom jistabbilixxu limitu massimu speċifiku għall-produtturi li jużaw il-faħam iebes. Issa, l-Artikolu 15 bis tad-Digriet Liġi Nru 4/0022 ma jipprevedi ebda leġiżlazzjoni applikabbli għal dawn il-produtturi, li għalhekk ibbenefikaw minn vantaġġ mhux iġġustifikat. Min-naħa l-oħra, hija tirrileva li, minkejja li l-Artikolu 8(1)(a) tar-Regolament 2022/1854 jippermetti lill-Istati Membri jiddifferenzjaw is-sistema applikabbli skont id-diversi sorsi ta’ enerġija, l-imsemmi Artikolu 15 bis stabbilixxa limitu massimu uniku għall-kategoriji kollha ta’ produtturi koperti minnu, minkejja li l-ispejjeż ta’ produzzjoni jvarjaw minn kategorija ta’ impjanti għal oħra.
20      F’dawn iċ-ċirkustanzi, it-Tribunale amministrativo regionale per la Lombardia (il-Qorti Amministrattiva Reġjonali tal-Lombardia) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
“1)      L-Artikolu 5(4) tad-Direttiva [2019/944], il-premessi 3 u 12 tad-Direttiva [2018/2001], il-premessi 27 [sa 29 u], 39, l-Artikolu 6(1) u l-Artikolu 8(2) tar-Regolament [2022/1854], jipprekludu leġiżlazzjoni nazzjonali li tidentifika limitu fuq id-dħul tas-suq miksub mill-bejgħ ta’ elettriku bil-modalitajiet previsti mill-Artikolu 15[bis] tad-Digriet Liġi Nru 4/2022 [...] li ma jiggarantixxix lill-produtturi ż-żamma ta’ 10 % mid-dħul ’il fuq mill-istess limitu?
2)      L-Artikolu 5(4) tad-Direttiva [2019/944], il-premessi 2, 3 u 12 tad-Direttiva [2018/2001], il-premessi 27 [sa 29 u], 39, l-Artikolu 6(1), l-Artikolu 8(2)(b) u (c) tar-Regolament [2022/1854], jipprekludu leġiżlazzjoni nazzjonali li tidentifika limitu fuq id-dħul tas-suq miksub mill-bejgħ ta’ elettriku bil-modalitajiet previsti mill-Artikolu 15 tad-Digriet Liġi Nru 4[/2022] [...] li ma tippreżervax u ma tinċentivax l-investimenti fis-settur tal-enerġija rinnovabbli?
3)      Il-premessa 3 tad-Direttiva [2018/2001], il-premessi 27 u 41, l-Artikolu 7(1)(h)[ sa] (j), l-Artikolu 8(1)(a) u (d) u (2) tar-Regolament 2022/1854, jipprekludu leġiżlazzjoni nazzjonali li tidentifika limitu fuq id-dħul tas-suq miksub mill-bejgħ ta’ elettriku bil-modalitajiet previsti mill-Artikolu 15 tad-Digriet Liġi Nru 4[/2022] [...] li ma tipprevedi ebda limitu speċifiku għad-dħul miksub mill-bejgħ ta’ elettriku prodott minn faħam iebes u lanqas ma tipprevedi regolamentazzjoni ddifferenzjata b’rabta mid-diversi sorsi ta’ produzzjoni?”
Fuq l-ammissibbiltà
21      GSE u l-Gvern Taljan isostnu li t-talba għal deċiżjoni preliminari hija inammissibbli minħabba li ma tinkludix il-punti kollha ta’ fatt u ta’ liġi neċessarji sabiex il-Qorti tal-Ġustizzja tkun tista’ tagħti risposta utli għaliha, b’tali mod li ma tissodisfax ir-rekwiżiti tal-Artikolu 94 tar-Regoli tal-Proċedura tal-Qorti tal-Ġustizzja. B’mod partikolari, GSE ssostni li, għal kull waħda mid-domandi magħmula, il-qorti tar-rinviju naqset milli ssemmi ċerti ċirkustanzi fattwali jew legali li huma madankollu determinanti sabiex jiġu evalwati korrettament id-dubji esposti minn din il-qorti, li barra minn hekk kienu ispirati ħafna mill-kunsiderazzjonijiet magħmula minn Secab fir-rikors tagħha quddiem din tal-aħħar.
22      Skont ġurisprudenza stabbilita, li hija riflessa fl-Artikolu 94(a) u (b) tar-Regoli tal-Proċedura, in-neċessità li tingħata interpretazzjoni tad-dritt tal-Unjoni li tkun utli għall-qorti nazzjonali teħtieġ li l-Qorti tal-Ġustizzja tiddefinixxi l-kuntest fattwali u leġiżlattiv tad-domandi magħmula jew, tal-inqas, tispjega ċ-ċirkustanzi fattwali li fuqhom huma bbażati dawn id-domandi. Barra minn hekk, huwa indispensabbli, kif jistipula l-Artikolu 94(ċ) tar-Regoli tal-Proċedura, li t-talba għal deċiżjoni preliminari tesponi r-raġunijiet li wasslu sabiex il-qorti tar-rinviju tistaqsi dwar l-interpretazzjoni jew il-validità ta’ ċerti dispożizzjonijiet tad-dritt tal-Unjoni, kif ukoll ir-rabta li hija tistabbilixxi bejn dawn id-dispożizzjonijiet u l-leġiżlazzjoni nazzjonali applikabbli għat-tilwima fil-kawża prinċipali (sentenza tal‑21 ta’ Diċembru 2023, European Superleague Company, C‑333/21, EU:C:2023:1011, punt 59 u l-ġurisprudenza ċċitata).
23      F’dan il-każ, id-deċiżjoni tar-rinviju tissodisfa dawn ir-rekwiżiti. Fil-fatt, hija tinkludi preżentazzjoni ddettaljata tal-kuntest fattwali u ġuridiku rilevanti u, għal kull waħda mid-domandi magħmula, il-qorti tar-rinviju esponiet il-motivi li għalihom hija tqis li l-leġiżlazzjoni nazzjonali inkwistjoni fil-kawża prinċipali tista’ tikser id-dispożizzjonijiet tad-dritt tal-Unjoni li hija ssemmi.
24      Barra minn hekk, il-qrati nazzjonali għandhom l-iktar possibbiltà wiesgħa li jadixxu lill-Qorti tal-Ġustizzja b’domandi ta’ interpretazzjoni tad-dispożizzjonijiet rilevanti tad-dritt tal-Unjoni. Fil-fatt, hija biss il-qorti nazzjonali, li tkun adita bil-kawża prinċipali u li jkollha tassumi r-responsabbiltà għad-deċiżjoni ġudizzjarja li għandha tingħata, li għandha tevalwa, fid-dawl tal-karatteristiċi partikolari tal-kawża, kemm il-ħtieġa ta’ deċiżjoni preliminari sabiex tkun f’pożizzjoni li tagħti d-deċiżjoni tagħha u kemm ir-rilevanza tad-domandi li hija tagħmel lill-Qorti tal-Ġustizzja. Minn dan isegwi li d-domandi magħmula minn qrati nazzjonali jibbenefikaw minn preżunzjoni ta’ rilevanza u li r-rifjut mill-Qorti tal-Ġustizzja biex tagħti deċiżjoni fuq domanda preliminari magħmula minn qorti nazzjonali huwa possibbli biss jekk ikun jidher b’mod manifest li l-interpretazzjoni mitluba tad-dritt tal-Unjoni ma jkollha ebda rabta mar-realtà jew mas-suġġett tal-kawża prinċipali, meta l-problema tkun ta’ natura ipotetika jew meta l-Qorti tal-Ġustizzja ma jkollhiex quddiemha l-punti ta’ fatt u ta’ liġi neċessarji sabiex tirrispondi b’mod utli għall-imsemmija domandi (ara, f’dan is-sens, is-sentenzi tas‑16 ta’ Diċembru 1981, Foglia, 244/80, EU:C:1981:302, punti 15 u 18, kif ukoll tal‑1 ta’ Awwissu 2025, Voore Mets u Lemeks Põlva, C‑784/23, EU:C:2025:609, punt 31).
25      Minn dan jirriżulta li l-fatt li l-kunsiderazzjonijiet magħmula mill-qorti tar-rinviju huma ispirati ħafna minn dawk magħmula quddiemha minn Secab, anki jekk jitqies li huwa minnu, ma huwiex ta’ natura li jistabbilixxi l-inammissibbiltà tat-talba għal deċiżjoni preliminari, peress li l-kundizzjonijiet stabbiliti fl-Artikolu 94 tar-Regoli tal-Proċedura huma ssodisfatti u ebda waħda mill-ipoteżijiet li jippermettu lill-Qorti tal-Ġustizzja tirrifjuta li tiddeċiedi dwar domanda preliminari, identifikati fil-punt preċedenti ta’ din is-sentenza, ma teżisti f’dan il-każ.
26      Barra minn hekk, sa fejn il-Gvern Belġjan jikkontesta l-ammissibbiltà ta’ parti mid-domandi magħmula sa fejn dawn huma intiżi sabiex tinkiseb l-interpretazzjoni ta’ premessi ta’ atti tal-Unjoni minkejja li ma għandhomx valur legali vinkolanti, huwa biżżejjed li jiġi rrilevat li dan is-sempliċi fatt ma huwiex ta’ natura li jistabbilixxi l-inammissibbiltà allegata (ara, f’dan is-sens, is-sentenzi tat‑13 ta’ Diċembru 1989, Grimaldi, C‑322/88, EU:C:1989:646, punti 7 u 8, kif ukoll tal‑15 ta’ Lulju 2021, FBF, C‑911/19, EU:C:2021:599, punti 53 u 54).
27      Għaldaqstant, it-talba għal deċiżjoni preliminari hija ammissibbli.
Fuq id-domandi preliminari
Fuq l-ewwel domanda
28      Qabel kollox, għandu jitfakkar li, fil-kuntest tal-proċedura ta’ kooperazzjoni bejn il-qrati nazzjonali u l-Qorti tal-Ġustizzja stabbilita fl-Artikolu 267 TFUE, huwa l-kompitu ta’ din tal-aħħar li tagħti lill-qorti tar-rinviju risposta utli li tippermettilha taqta’ l-kawża li jkollha quddiemha. Għal dan l-iskop, hija l-Qorti tal-Ġustizzja li għandha tifformula mill-ġdid, jekk ikun meħtieġ, id-domandi li jkunu ġew sottomessi lilha. Barra minn hekk, jista’ jkun meħtieġ li l-Qorti tal-Ġustizzja tieħu inkunsiderazzjoni regoli tad-dritt tal-Unjoni li l-qorti nazzjonali ma tkunx għamlet riferiment għalihom fil-formulazzjoni tad-domanda tagħha (ara s-sentenzi tat‑28 ta’ Novembru 2000, Roquette Frères, C‑88/99, EU:C:2000:652, punt 18, kif ukoll tal‑1 ta’ Awwissu 2025, Alace u Canpelli, C‑758/24 u C‑759/24, EU:C:2025:591, punt 44).
29      Fil-fatt, il-fatt li, fuq livell formali, il-qorti tar-rinviju indikat, fid-domandi tagħha, ċerti dispożizzjonijiet partikolari tad-dritt tal-Unjoni ma jipprekludix lill-Qorti tal-Ġustizzja milli tipprovdilha l-elementi kollha ta’ interpretazzjoni li jistgħu jkunu utli għad-deċiżjoni tal-kawża prinċipali, billi tislet mill-elementi kollha pprovduti minn dik il-qorti, u b’mod partikolari mill-motivazzjoni tad-deċiżjoni tar-rinviju, il-punti tad-dritt tal-Unjoni li jeħtieġu interpretazzjoni fid-dawl tas-suġġett tat-tilwima (ara s-sentenzi tad‑29 ta’ Novembru 1978, Redmond, 83/78, EU:C:1978:214, punt 26, u tal‑1 ta’ Awwissu 2025, Alace u Canpelli, C‑758/24 u C‑759/24, EU:C:2025:591, punt 45).
30      Issa, f’dan il-każ, mit-talba għal deċiżjoni preliminari jirriżulta li l-qorti tar-rinviju tfittex li tikseb elementi li jippermettulha tevalwa l-konformità mad-dritt tal-Unjoni ta’ leġiżlazzjoni nazzjonali li ġiet adottata qabel ir-Regolament 2022/1854 u li ġiet applikata mill‑1 ta’ Frar 2022 sat‑30 ta’ Ġunju 2023, li tipprevedi limitu massimu fuq id-dħul miksub mis-suq iġġenerat mill-bejgħ tal-elettriku. Barra minn hekk, jidher li, sabiex tingħata risposta għall-ewwel domanda magħmula, għandhom jittieħdu inkunsiderazzjoni wkoll l-Artikolu 7(5) kif ukoll l-Artikolu 8(1) tar-Regolament 2022/1854, li l-qorti tar-rinviju ma semmietx fil-formulazzjoni ta’ din id-domanda.
31      Għaldaqstant, għandu jitqies li, permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 5(4) tad-Direttiva 2019/944, il-premessi 3 u 12 tad-Direttiva 2018/2001 kif ukoll l-Artikolu 6(1) u l-Artikolu 8 tar-Regolament 2022/1854, moqrija fid-dawl tal-Artikolu 7(5) kif ukoll tal-premessi 27 sa 29 u 39 tiegħu, għandhomx jiġu interpretati fis-sens li jipprekludu leġiżlazzjoni nazzjonali adottata qabel ir-Regolament 2022/1854 u li, għall-perijodu mill‑1 ta’ Frar 2022 sat‑30 ta’ Ġunju 2023, iffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar mingħajr ma żgurat li dawn il-produtturi jżommu 10 % tad-dħul tagħhom li jaqbeż dan il-limitu massimu.
32      F’dan ir-rigward, fl-ewwel lok, għandu jitfakkar li l-Artikolu 5 tad-Direttiva 2019/944 jipprevedi, fl-ewwel paragrafu tiegħu, li l-fornituri huma liberi li jistabbilixxu l-prezz li bih jipprovdu l-elettriku lill-klijenti u li l-Istati Membri għandhom jieħdu l-miżuri xierqa biex jiżguraw kompetizzjoni effettiva bejn il-fornituri. Il-paragrafu 3 ta’ dan l-Artikolu 5 jispeċifika madankollu li, b’deroga b’mod partikolari minn dan l-ewwel paragrafu, l-Istati Membri jistgħu jirrikorru għal interventi pubbliċi fuq l-iffissar tal-prezzijiet għall-provvista tal-elettriku lill-klijenti residenzjali vulnerabbli jew foqra f’termini ta’ enerġija, filwaqt li dawn l-interventi pubbliċi huma suġġetti għall-kundizzjonijiet stabbiliti fil-paragrafi 4 u 5 tal-imsemmi Artikolu 5.
33      L-Artikolu 5(4) tad-Direttiva 2019/944 huwa għalhekk intiż li jirregola l-interventi tal-Istati Membri fl-iffissar tal-prezzijiet li bihom l-elettriku jinbiegħ mill-fornituri tal-elettriku lil ċerti kategoriji ta’ klijenti. Konsegwentement, din id-dispożizzjoni ma hijiex relatata mal-iffissar ta’ limitu massimu fuq id-dħul miksub mis-suq iġġenerat mill-bejgħ tal-elettriku minn ċerti produtturi.
34      Għaldaqstant, din id-dispożizzjoni għandha tiġi interpretata fis-sens li ma tipprekludix leġiżlazzjoni nazzjonali bħal dik imsemmija fil-punt 31 ta’ din is-sentenza.
35      Fit-tieni lok, għandu jitfakkar li l-preambolu ta’ att tal-Unjoni ma għandux valur legali vinkolanti (sentenzi tad‑19 ta’ Novembru 1998, Nilsson et, C‑162/97, EU:C:1998:554, punt 54, kif ukoll tad‑19 ta’ Diċembru 2024, Caisse d’allocations familiales des Hauts-de-Seine, C‑664/23, EU:C:2024:1046, punt 39). Il-premessi 3 u 12 tad-Direttiva 2018/2001 ma jistgħux għalhekk, bħala tali, jistabbilixxu obbligi, b’mod partikolari fuq l-Istati Membri. Konsegwentement, huma ma jistgħux jipprekludu leġiżlazzjoni nazzjonali bħal dik deskritta fil-punt 31 ta’ din is-sentenza.
36      Fi kwalunkwe każ, anki jekk jitqies li, billi ssemmi l-premessi 3 u 12 tad-Direttiva 2018/2001, il-qorti tar-rinviju tfittex li tikseb l-interpretazzjoni tad-dispożizzjonijiet ta’ din id-direttiva, għandu jiġi kkonstatat li dawn il-premessi 3 u 12 sempliċement isemmu kunsiderazzjonijiet ġenerali relatati, minn naħa, mar-rwol li ż-żieda fl-użu tal-enerġija prodotta minn sorsi rinnovabbli jista’ jkollha b’mod partikolari fil-promozzjoni tas-sigurtà fil-provvista tal-enerġija, ta’ enerġija sostenibbli bi prezzijiet affordabbli u żvilupp teknoloġiku kif ukoll, min-naħa l-oħra, mal-għan, sabiex jiġu appoġġati l-kontributi ambizzjużi tal-Istati Membri għall-għan tal-Unjoni, li jiġi stabbilit qafas finanzjarju fl-Istati Membri biex jiġu ffaċilitati l-investimenti fi proġetti relatati mal-enerġija rinnovabbli. Issa, dawn il-kunsiderazzjonijiet ġenerali ma huma marbuta ma’ ebda dispożizzjoni speċifika tad-Direttiva 2018/2001 li timponi obbligu konkret fuq l-Istati Membri.
37      Mill-kunsiderazzjonijiet preċedenti jirriżulta li l-premessi 3 u 12 tad-Direttiva 2018/2001 għandhom jiġu interpretati fis-sens li ma jipprekludux leġiżlazzjoni nazzjonali bħalma hija dik deskritta fil-punt 31 ta’ din is-sentenza.
38      Fit-tielet lok, għandu jiġi rrilevat, minn naħa, li, skont l-Artikolu 22(2)(c) tar-Regolament 2022/1854, l-Artikoli 6 sa 8 tiegħu kienu applikabbli mill‑1 ta’ Diċembru 2022 sat‑30 ta’ Ġunju 2023. Minn dan jirriżulta li, fi kwalunkwe każ, dawn ma jistgħux jiġu interpretati fis-sens li jipprekludu leġiżlazzjoni nazzjonali bħal dik deskritta fil-punt 31 ta’ din is-sentenza għal perijodu li matulu dawn ma kinux applikabbli, jiġifieri, f’dan il-każ, matul il-perijodu mill‑1 ta’ Frar 2022 sat‑30 ta’ Novembru 2022.
39      Min-naħa l-oħra, fir-rigward tal-perijodu inkwistjoni fil-kawża prinċipali li matulu dawn l-artikoli kienu applikabbli, għandu jitfakkar li l-Artikolu 6(1) ta’ dan ir-regolament jipprevedi li d-dħul miksub mis-suq imwettaq mill-produtturi tal-elettriku minn sorsi msemmija fl-Artikolu 7(1) tal-imsemmi regolament huwa limitat għal massimu ta’ EUR 180 għal kull MWh ta’ elettriku prodott. Fost dawn is-sorsi hemm, f’dan l-Artikolu 7(1)(d), l-idroenerġija mingħajr ġibjuni.
40      Barra minn hekk, l-imsemmi Artikolu 7 jispeċifika, fil-paragrafu 5 tiegħu, li l-Istati Membri jistgħu jiddeċiedu li l-limitu massimu fuq id-dħul miksub mis-suq japplika biss għal 90 % tad-dħul miksub mis-suq li jaqbeż il-limitu massimu tad-dħul miksub mis-suq previst fl-Artikolu 6(1) tar-Regolament 2022/1854.
41      Minn dan isegwi li l-Istati Membri għandhom b’mod partikolari, skont dan l-Artikolu 6(1), moqri flimkien ma’ dan l-Artikolu 7(1)(d) u (5), jillimitaw għal massimu ta’ EUR 180 għal kull MWh ta’ elettriku prodott id-dħul miksub mis-suq imwettaq mill-produtturi tal-idroenerġija tal-ilma mix-xmajjar u li ma għandhomx l-obbligu, iżda biss il-possibbiltà li japplikaw dan il-limitu massimu biss għal 90 % tad-dħul miksub mis-suq li jaqbeż il-limitu massimu previst fl-imsemmi Artikolu 6(1).
42      Madankollu, f’dan il-każ, huwa paċifiku li l-limitu massimu inkwistjoni fil-kawża prinċipali ma huwiex dak ta’ EUR 180 għal kull MWh ta’ elettriku prodott, iżda limitu massimu iktar baxx minn dak previst fl-istess Artikolu 6(1). Issa, f’dan ir-rigward, l-Artikolu 8 tar-Regolament 2022/1854 jelenka, fil-paragrafu 1 tiegħu, diversi miżuri nazzjonali li jistgħu jieħdu l-Istati Membri f’każ ta’ kriżi, li għandhom għalhekk josservaw il-kundizzjonijiet elenkati fil-paragrafu 2 ta’ dan l-Artikolu 8.
43      B’mod partikolari, l-Artikolu 8(1)(a) tar-Regolament 2022/1854 jipprevedi, b’mod partikolari, li l-Istati Membri jistgħu jżommu jew jintroduċu miżuri li jillimitaw iktar id-dħul miksub mis-suq imwettaq mill-produtturi li jiġġeneraw l-elettriku mis-sorsi elenkati fl-Artikolu 7(1) ta’ dan ir-regolament. Fir-rigward tal-paragrafu 2 ta’ dan l-Artikolu 8, dan jippreċiża, fil-punt (a), li l-miżuri msemmija fil-paragrafu 1 tal-imsemmi Artikolu 8 għandhom ikunu proporzjonati u nondiskriminatorji, fil-punt (b), li ma għandhomx jikkompromettu s-sinjali ta’ investiment, fil-punt (c), li għandhom jiżguraw li l-investimenti u l-ispejjeż operattivi jkunu koperti, fil-punt (d), li ma għandhomx joħolqu distorsjoni tal-funzjonament tas-swieq bl-ingrossa tal-elettriku u, b’mod partikolari, ma għandhomx jaffettwaw l-ordni ta’ preċedenza ekonomika jew il-formazzjoni tal-prezzijiet fis-suq bl-ingrossa, u, fil-punt (e), li għandhom ikunu kompatibbli mad-dritt tal-Unjoni.
44      L-Artikolu 8 tar-Regolament 2022/1854 għalhekk ma jinkludix obbligu għall-Istati Membri li japplikaw il-limitu massimu li huma jżommu jew jintroduċu skont il-paragrafu 1 ta’ dan l-Artikolu 8 biss sa 90 % tad-dħul li jaqbeż dan il-limitu massimu. Minn dan isegwi li r-Regolament 2022/1854 ma jistax jipprekludi leġiżlazzjoni nazzjonali li ffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar minħabba li tali leġiżlazzjoni ma tiggarantixxix li dawn il-produtturi jżommu 10 % tad-dħul tagħhom li jaqbeż dan il-limitu massimu.
45      F’dan ir-rigward, fid-dawl tad-dubji espressi mill-qorti tar-rinviju, għandu jingħad ukoll li ma jistax jitqies li tali leġiżlazzjoni hija sproporzjonata, fis-sens tal-Artikolu 8(2)(a) ta’ dan ir-regolament, ħlief jekk jitqies li, billi sempliċement offra lill-Istati Membri l-possibbiltà li tinsab fl-Artikolu 7(5) tal-imsemmi regolament, il-leġiżlatur tal-Unjoni stess kiser il-prinċipju ta’ proporzjonalità. Issa, skont prinċipju ġenerali ta’ interpretazzjoni, dispożizzjoni għandha tiġi interpretata, sa fejn huwa possibbli, b’mod li ma tiġix ikkontestata l-validità tagħha (sentenzi tal‑4 ta’ Ottubru 2001, L‑Italja vs Il‑Kummissjoni, C‑403/99, EU:C:2001:507, punt 37, kif ukoll tat‑8 ta’ Mejju 2025, Pielatak, C‑410/23, EU:C:2025:325, punt 66).
46      L-interpretazzjoni adottata fil-punt 44 ta’ din is-sentenza hija, barra minn hekk, sostnuta mill-premessi tar-Regolament 2022/1854. Fil-fatt, skont il-premessa 39 tiegħu, sabiex jitqies it-tħassib dwar is-sigurtà tal-provvista, l-Istati Membri “jenħtieġ li jkollhom il-possibbiltà” li jistabbilixxu limitu massimu fuq id-dħul miksub mis-suq b’tali mod li jippermetti lill-produtturi tal-elettriku jżommu 10 % tas-surplus tad-dħul li jaqbeż il-limitu massimu fuq id-dħul miksub mis-suq. Din il-premessa 39 tikkonferma għalhekk li, anki fil-kuntest tal-limitu massimu previst fl-Artikolu 6(1) ta’ dan ir-regolament, l-Istati Membri ma humiex obbligati jippermettu lill-produtturi kkonċernati jżommu 10 % tas-surplus tad-dħul lil hinn minn dan il-limitu massimu.
47      Barra minn hekk, fir-rigward tal-premessa 40 tal-imsemmi regolament, din tipprovdi li, peress li t-taħlita tal-ġenerazzjoni tal-elettriku u l-istruttura tal-ispejjeż tal-impjanti ta’ produzzjoni tal-elettriku jvarjaw ħafna fost l-Istati Membri, dawn tal-aħħar għandhom ikunu awtorizzati jżommu jew jintroduċu, taħt kundizzjonijiet speċifiċi, miżuri nazzjonali fil-każ ta’ kriżi. Il-premessa 41 tar-Regolament 2022/1854 tispeċifika b’mod partikolari, f’dan ir-rigward, li l-Istati Membri għandu jkollhom il-possibbiltà li jillimitaw iktar id-dħul tal-produtturi li għalihom japplika l-limitu massimu fuq id-dħul miksub mis-suq. Għalhekk, dawn il-premessi ma fihom ebda indikazzjoni fis-sens li l-Istati Membri huma, fil-kuntest tal-limitu massimu li huma jżommu jew jintroduċu skont l-Artikolu 8(1) ta’ dan ir-regolament, obbligati jipprevedu li l-produtturi kkonċernati jistgħu jżommu 10 % tad-dħul tagħhom li jaqbeż dan il-limitu massimu.
48      L-istess japplika għall-premessi 27 sa 29 tar-Regolament 2022/1854, imsemmija mill-qorti tar-rinviju fl-ewwel domanda tagħha, li lanqas ma jinkludu indikazzjoni fis-sens tal-obbligu previst minn din il-qorti fil-kuntest tal-ewwel domanda tagħha.
49      Minn dan isegwi li, sa fejn huma applikabbli ratione temporis, l-Artikolu 6(1) u l-Artikolu 8 tar-Regolament 2022/1854, moqrija fid-dawl tal-Artikolu 7(5) kif ukoll tal-premessi 27 sa 29 u 39 tiegħu, għandhom jiġu interpretati fis-sens li ma jipprekludux leġiżlazzjoni nazzjonali bħal dik deskritta fil-punt 31 ta’ din is-sentenza.
50      Fid-dawl tal-kunsiderazzjonijiet kollha preċedenti, ir-risposta għall-ewwel domanda għandha tkun li l-Artikolu 5(4) tad-Direttiva 2019/944, il-premessi 3 u 12 tad-Direttiva 2018/2001 kif ukoll l-Artikolu 6(1) u l-Artikolu 8 tar-Regolament 2022/1854, moqrija fid-dawl tal-Artikolu 7(5) kif ukoll tal-premessi 27 sa 29 u 39 tiegħu, għandhom jiġu interpretati fis-sens li ma jipprekludux leġiżlazzjoni nazzjonali adottata qabel ir-Regolament 2022/1854 u li, għall-perijodu mill‑1 ta’ Frar 2022 sat‑30 ta’ Ġunju 2023, iffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar mingħajr ma żgurat li dawn il-produtturi jżommu 10 % tad-dħul tagħhom li jaqbeż dan il-limitu massimu.
Fuq it-tieni domanda
51      Fid-dawl ta’ dak li diġà ġie rrilevat fil-punti 28 sa 30 ta’ din is-sentenza, għandu jitqies li, permezz tat-tieni domanda tagħha, il-qorti tar-rinviju tistaqsi, essenzjalment, jekk l-Artikolu 5(4) tad-Direttiva 2019/944, il-premessi 2, 3 u 12 tad-Direttiva 2018/2001 kif ukoll l-Artikolu 6(1) u l-Artikolu 8(2)(b) u (c) tar-Regolament 2022/1854, moqrija fid-dawl tal-premessi 27 sa 29 kif ukoll 39 tiegħu, għandhomx jiġu interpretati fis-sens li jipprekludu leġiżlazzjoni nazzjonali adottata qabel ir-Regolament 2022/1854 u li, għall-perijodu mill‑1 ta’ Frar 2022 sat‑30 ta’ Ġunju 2023, iffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar billi ddeterminat dan il-limitu massimu abbażi ta’ medja aritmetika tal-prezzijiet ikkonstatati fiż-żona tas-suq korrispondenti matul il-perijodu bejn l‑1 ta’ Jannar 2010 u l‑31 ta’ Diċembru 2020, ikkalkolati mill-ġdid skont l-inflazzjoni.
52      F’dan ir-rigward, għandu, fl-ewwel lok, jitfakkar li, għall-istess raġunijiet bħal dawk diġà esposti fil-punti 32 u 33 ta’ din is-sentenza, l-Artikolu 5(4) tad-Direttiva 2019/944 għandu jiġi interpretat fis-sens li ma jipprekludix leġiżlazzjoni nazzjonali bħal dik deskritta fil-punt preċedenti ta’ din is-sentenza.
53      Fit-tieni lok, għall-istess raġunijiet bħal dawk diġà esposti fil-punti 35 u 36 ta’ din is-sentenza, il-premessi 3 u 12 tad-Direttiva 2018/2001 għandhom jiġu interpretati fis-sens li ma jipprekludux leġiżlazzjoni nazzjonali bħal dik deskritta fil-punt 51 ta’ din is-sentenza. L-istess jgħodd għall-premessa 2 ta’ din id-direttiva. Fil-fatt, minbarra l-fatt li din tal-aħħar ma għandhiex valur legali vinkolanti, hija sempliċement tenfasizza li l-għan tal-promozzjoni tal-enerġiji rinnovabbli huwa wieħed mill-għanijiet tal-politika tal-enerġija tal-Unjoni previsti mill-imsemmija direttiva u li ż-żieda fl-użu tal-enerġija prodotta minn sorsi rinnovabbli tikkostitwixxi element importanti tal-pakkett ta’ miżuri meħtieġa b’mod partikolari sabiex jitnaqqsu l-emissjonijiet ta’ gassijiet serra, mingħajr madankollu ma hija konkretament riflessa f’dispożizzjoni speċifika tal-istess direttiva.
54      Fit-tielet lok, minn naħa, għall-istess raġuni bħal dik esposta fil-punt 38 ta’ din is-sentenza, l-Artikolu 6(1) u l-Artikolu 8(2)(b) u (c) tar-Regolament 2022/1854 ma jistgħux jipprekludu leġiżlazzjoni nazzjonali bħal dik deskritta fil-punt 51 ta’ din is-sentenza għal perijodu li matulu ma kinux applikabbli, jiġifieri, f’dan il-każ, matul il-perijodu mill‑1 ta’ Frar sat‑30 ta’ Novembru 2022.
55      Min-naħa l-oħra, fir-rigward tal-perijodu inkwistjoni fil-kawża prinċipali li matulu dawn id-dispożizzjonijiet kienu applikabbli, għandu jiġi kkonstatat li mill-Artikolu 6(1) kif ukoll mill-Artikolu 8 tar-Regolament 2022/1854, li l-formulazzjoni tagħhom tfakkret fil-punti 39, 42 u 43 ta’ din is-sentenza, jirriżulta li, kif irrileva wkoll l-Avukat Ġenerali fil-punt 44 tal-konklużjonijiet tiegħu, is-sempliċi fatt li l-ammont tal-limitu massimu ffissat minn Stat Membru skont l-Artikolu 8(1) ikun inqas minn dak previst fl-Artikolu 6(1) tar-Regolament 2022/1854 ma huwiex, fih innifsu, ta’ natura li jistabbilixxi l-inkompatibbiltà ta’ dan l-ewwel limitu massimu ma’ dan ir-regolament, peress li dawn id-dispożizzjonijiet iħallu ċertu marġni ta’ evalwazzjoni lill-Istati Membri, li jippermettilhom jiddeterminaw il-limitu massimu li huma jistabbilixxu b’teħid inkunsiderazzjoni tal-karatteristiċi speċifiċi għas-suq nazzjonali tagħhom. Fil-fatt, ir-Regolament 2022/1854 ma jinkludi ebda indikazzjoni preċiża dwar il-mod kif il-limitu massimu ffissat mill-Istati Membri li jagħmlu użu mill-possibbiltà offruta lilhom fl-Artikolu 8(1), b’mod partikolari fil-punt (a) tiegħu, għandu jiġi ddeterminat, minbarra l-osservanza tal-kundizzjonijiet elenkati fil-paragrafu 2 ta’ dan l-Artikolu 8.
56      F’dan ir-rigward, il-premessi 27 sa 29 u 39 tar-Regolament 2022/1854 ma jistgħux jiġu interpretati bħala li jimponu fuq l-Istati Membri l-obbligu li jsegwu metodoloġija speċifika. Kif diġà tfakkar fil-punt 35 ta’ din is-sentenza, il-preambolu ta’ att tal-Unjoni ma għandux valur legali vinkolanti. Għaldaqstant, dawn il-premessi ma jistgħux, bħala tali, jistabbilixxu obbligi, b’mod partikolari fuq l-Istati Membri.
57      Barra minn hekk, għalkemm din il-premessa 27 tippreċiża li l-livell li fih huwa stabbilit il-limitu massimu fuq id-dħul miksub mis-suq ma għandux jikkomprometti l-kapaċità tal-produtturi kkonċernati li jirkupraw l-ispejjeż ta’ investimenti u l-ispejjeż operattivi tagħhom u, barra minn hekk, għandu jipproteġi u jinkoraġġixxi l-investimenti futuri fil-kapaċitajiet neċessarji għal sistema tal-elettriku dekarbonizzata u affidabbli, dawn il-preċiżazzjonijiet ma humiex differenti, fis-sustanza tagħhom, minn dak li jipprevedi l-Artikolu 8(2)(b) ta’ dan ir-regolament, jiġifieri li s-sinjali ta’ investiment ma jiġux kompromessi.
58      Fir-rigward tal-premessi 28 u 29 tal-imsemmi regolament, għalkemm jesponu r-raġunijiet li għalihom il-Kunsill adotta, fl-Artikolu 6(1) tal-istess regolament, limitu massimu ta’ EUR 180 għal kull MWh ta’ elettriku prodott, dawn ma jinkludux obbligu għall-Istati Membri dwar il-metodoloġija li għandha tiġi segwita sabiex jiġi ddeterminat il-limitu massimu li huma jistabbilixxu skont l-Artikolu 8(1) tar-Regolament 2022/1854.
59      F’dak li jirrigwarda l-premessa 39 ta’ dan ir-regolament, u kif diġà kkonstatat fil-punt 46 ta’ din is-sentenza, din sempliċement tindika li, sabiex jittieħed inkunsiderazzjoni t-tħassib marbut mas-sigurtà tal-provvista, l-Istati Membri għandu jkollhom il-possibbiltà li jistabbilixxu limitu massimu fuq id-dħul miksub mis-suq b’tali mod li jippermetti lill-produtturi tal-elettriku jżommu 10 % tas-surplus tad-dħul li jaqbeż il-limitu massimu fuq id-dħul miksub mis-suq.
60      Għaldaqstant, fl-assenza ta’ indikazzjoni vinkolanti fir-Regolament 2022/1854 dwar il-metodoloġija li għandha tiġi segwita mill-Istati Membri meta jistabbilixxu limitu massimu skont l-Artikolu 8(1) tar-Regolament 2022/1854, huma l-kundizzjonijiet stabbiliti fil-paragrafu 2 ta’ dan l-Artikolu 8 li għandhom jiġu osservati. F’dan ir-rigward, fid-dawl tad-dubji espressi mill-qorti tar-rinviju, għandu jitfakkar li, skont id-dispożizzjonijiet tal-imsemmi Artikolu 8(2)(b) u (c), il-limitu massimu stabbilit skont il-paragrafu 1 tiegħu ma għandux jikkomprometti s-sinjali ta’ investiment u għandu jiżgura li l-ispejjeż ta’ investimenti u operattivi ikunu koperti.
61      Issa, l-evalwazzjoni tal-kompatibbiltà tal-limitu massimu mill-awtoritajiet nazzjonali fid-dawl tal-kriterji stabbiliti fil-punti (b) u (c) ta’ dan il-paragrafu 2 hija ta’ natura fattwali u tiddependi mill-karatteristiċi speċifiċi għas-suq nazzjonali kif ukoll miċ-ċirkustanzi ta’ dritt u ta’ fatt li jikkaratterizzaw, b’mod partikolari, is-sitwazzjoni tal-produtturi tal-elettriku kkonċernati. Din l-evalwazzjoni taqa’ għalhekk fil-kompetenza tal-awtoritajiet nazzjonali u, f’dan il-każ, taħt dik tal-qorti tar-rinviju. Madankollu, konformement mal-ġurisprudenza stabbilita tagħha, il-Qorti tal-Ġustizzja, meta tiddeċiedi dwar rinviju għal deċiżjoni preliminari, tista’ tagħtiha preċiżazzjonijiet intiżi sabiex jiggwidawha fl-evalwazzjoni tagħha (ara, b’analoġija, is-sentenzi tal‑21 ta’ Frar 2006, Halifax et, C‑255/02, EU:C:2006:121, punt 77, kif ukoll tal‑11 ta’ Jannar 2024, Nárokuj, C‑755/22, EU:C:2024:10, punt 42).
62      Għalhekk, huwa rilevanti b’mod partikolari għall-finijiet ta’ din l-evalwazzjoni, l-ewwel nett, il-fatt li, sabiex jiġi ddeterminat il-limitu massimu, sar riferiment għal kriterju oġġettiv ibbażat fuq il-kundizzjonijiet medji li kienu jipprevalu fis-suq qabel il-kriżi tal-enerġija matul perijodu relattivament twil u li, barra minn hekk, ittieħdet inkunsiderazzjoni l-inflazzjoni. Fil-fatt, l-użu ta’ tali kriterju oġġettiv jidher li huwa ta’ natura li jissodisfa r-rekwiżiti tal-Artikolu 8(2)(b) u (c) tar-Regolament 2022/1854, sa fejn jippermetti li jiġi ggarantit li l-limitu massimu jiġi stabbilit f’livell ta’ prezz li investituri normalment avżati setgħu raġonevolment jantiċipaw fil-mument meta wettqu l-investimenti tagħhom.
63      B’mod partikolari, peress li, konformement ma’ dan l-Artikolu 8(2)(c), il-limitu massimu fuq id-dħul miksub mis-suq għandu jiġi ffissat b’mod li jiġi rkuprat id-dħul eċċessiv, filwaqt li jittieħdu inkunsiderazzjoni l-ispejjeż ta’ investimenti u dawk operattivi, li għandhom jiġu koperti, limitu massimu stabbilit permezz ta’ tali kriterju jidher xieraq sabiex jiġi rkuprat biss dħul li jaqbeż tali livell ta’ prezz, jiġifieri dħul li tali investituri ma setgħux raġonevolment jipprevedu fil-mument tal-adozzjoni tad-deċiżjoni ta’ investiment tagħhom.
64      Il-fatt li, f’dan il-każ, is-sena 2020 ittieħdet inkunsiderazzjoni, iżda mhux is-sena 2021, ma jistax jistabbilixxi li tali metodu ma jissodisfax il-kundizzjonijiet stabbiliti f’dawn id-dispożizzjonijiet. Fil-fatt, minn naħa, huwa paċifiku li l-prezzijiet tal-enerġija bdew jiżdiedu b’mod qawwi sa mis-sena 2021, filwaqt li l-premessa 1 tar-Regolament 2022/1854 tenfasizza wkoll li prezzijiet diġà għoljin ħafna ġew osservati fis-swieq tal-elettriku sa minn Settembru 2021. Li kieku kellu jitqies li s-sena 2021 kellha neċessarjament tittieħed inkunsiderazzjoni sabiex jiġi ddeterminat il-limitu massimu, jiġri li dan ikun għalhekk f’kunflitt mal-għan segwit mil-limitu massimu li l-Istati Membri jistgħu jistabbilixxi skont l-Artikolu 8 ta’ dan ir-regolament. Min-naħa l-oħra, u bla ħsara għall-verifiki li għandha twettaq il-qorti tar-rinviju, jidher li l-fatt li ġiet adottata, f’dan il-każ, medja tal-prezzijiet fuq il-perijodu ta’ għaxar snin immedjatament qabel iż-żieda anormali fil-prezzijiet li l-limitu massimu huwa intiż li jikkumpensa favur il-konsumaturi, li barra minn hekk huwa aġġustat skont l-inflazzjoni, jippermetti li tiġi nnewtralizzata kull anomalija possibbli li tkun affettwat waħda mill-għaxar snin magħżula.
65      It-tieni nett, fil-kuntest tal-evalwazzjoni li l-qorti tar-rinviju hija mitluba twettaq, huma wkoll rilevanti n-natura eċċezzjonali u l-kamp ta’ applikazzjoni ratione temporis limitat tal-limitu massimu inkwistjoni, b’mod partikolari meta dawn jintrabtu mal-perijodu medju tal-operat tal-impjanti li jipproduċu l-elettriku minn sorsi rinnovabbli kkonċernati minnu u mal-fatt li l-investimenti fis-settur tal-enerġija rinnovabbli huma, min-natura tagħhom stess, investimenti fit-tul. F’dan il-każ, u bla ħsara għall-verifiki li għandha twettaq din il-qorti, ma jidhirx għalhekk, fid-dawl tan-natura eċċezzjonali tal-limitu massimu inkwistjoni fil-kawża prinċipali u tat-tul ta’ applikazzjoni limitat tiegħu meta pparagunat mat-tul tal-operat ta’ impjant ta’ produzzjoni ta’ enerġija li juża l-idroenerġija tal-ilma mix-xmajjar, li l-iffissar ta’ limitu massimu skont metodoloġija bħal dik inkwistjoni fil-kawża prinċipali huwa ta’ natura li jikkomprometti l-investimenti f’dan is-settur.
66      It-tielet nett, huma rilevanti wkoll, sabiex jiġu evalwati l-effetti li limitu massimu fuq id-dħul jista’ jkollu fuq l-investimenti, l-istruttura tal-ispejjeż tal-impjanti kkonċernati kif ukoll l-ispiża aġġornata tal-enerġija għat-teknoloġija kkonċernata. Issa, mill-atti proċess ippreżentati quddiem il-Qorti tal-Ġustizzja jirriżulta li, bla ħsara għall-verifiki li għandha twettaq il-qorti tar-rinviju, l-istruttura tal-ispejjeż tal-produtturi ta’ enerġija rinnovabbli bħal Secab baqgħet fil-biċċa l-kbira l-istess minkejja ż-żieda imprevedibbli tal-prezzijiet tal-kombustibbli fossili, peress li din iż-żieda ma kellhiex effett fuq l-ispejjeż ta’ produzzjoni tal-enerġija għal tali operaturi.
67      Ir-raba’ nett, il-fatt li, bħal f’dan il-każ, il-limitu massimu ffissat huwa akkumpanjat minn mekkaniżmu li joħloq obbligu legali li l-produtturi kkonċernati jiġu kkumpensati f’każ ta’ tnaqqis eċċessiv tal-prezzijiet tas-suq, b’tali mod li dan il-limitu massimu jikkostitwixxi wkoll prezz minimu ggarantit għal dawn il-produtturi, jindika li l-imsemmi limitu massimu huwa ffissat f’livell suffiċjenti sabiex jissodisfa l-kundizzjonijiet tal-Artikolu 8(2)(b) u (c) tar-Regolament 2022/1854, sakemm ma jiġix ikkunsidrat li kien ġie stabbilit mekkaniżmu nieqes minn loġika ekonomika.
68      Il-ħames nett, il-qorti tar-rinviju għandha tieħu inkunsiderazzjoni wkoll il-fatt li, bħala intervent ta’ emerġenza sabiex tiġi żgurata l-protezzjoni tal-interess pubbliku, ir-Regolament 2022/1854, inkluż permezz tal-possibbiltajiet li huwa jagħti lill-Istati Membri, bħal dawk li jirriżultaw mill-Artikolu 8(1) tiegħu, li jiffissaw limitu inferjuri għal dak previst fl-Artikolu 6(1) ta’ dan ir-regolament b’osservanza tal-kundizzjonijiet tal-paragrafu 2 ta’ dan l-Artikolu 8, jibbilanċja l-interessi tal-produtturi ta’ enerġija rinnovabbli ma’ dawk tal-konsumaturi u huwa intiż, permezz tal-Artikolu 10(1) tiegħu, sabiex is-surplus tad-dħul miksub mis-suq li jirriżulta mill-applikazzjoni tal-limitu massimu fuq id-dħul miksub mis-suq jintuża mill-Istati Membri sabiex jiffinanzjaw miżuri ta’ appoġġ għall-klijenti finali tal-elettriku li jtaffu l-impatt tal-prezzijiet għoljin tal-elettriku fuq dawn il-klijenti.
69      Mill-kunsiderazzjonijiet kollha preċedenti jirriżulta li r-risposta għat-tieni domanda għandha tkun li l-Artikolu 5(4) tad-Direttiva 2019/944, il-premessi 2, 3 u 12 tad-Direttiva 2018/2001 kif ukoll l-Artikolu 6(1) u l-Artikolu 8(2)(b) u (c) tar-Regolament 2022/1854, moqrija fid-dawl tal-premessi 27 sa 29 u 39 tiegħu, għandhom jiġu interpretati fis-sens li ma jipprekludux leġiżlazzjoni nazzjonali adottata qabel ir-Regolament 2022/1854 u li, għall-perijodu bejn l‑1 ta’ Frar 2022 u t‑30 ta’ Ġunju 2023, iffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar billi ddeterminat dan il-limitu massimu abbażi ta’ medja aritmetika tal-prezzijiet ikkonstatati fiż-żona tas-suq korrispondenti matul il-perijodu bejn l‑1 ta’ Jannar 2010 u l‑31 ta’ Diċembru 2020, ikkalkolati mill-ġdid skont l-inflazzjoni, sakemm tali leġiżlazzjoni ma tkunx tippreġudika l-investimenti fis-settur tal-enerġija rinnovabbli, fis-sens ta’ dan l-Artikolu 8(2)(b) u (c), li għandu jiġi evalwat fid-dawl taċ-ċirkustanzi rilevanti kollha.
Fuq it-tielet domanda
70      Preliminarjament, għandu jiġi rrilevat li mit-talba għal deċiżjoni preliminari jirriżulta li, permezz tat-tielet domanda tagħha, il-qorti tar-rinviju tistaqsi dwar in-neċessità, minn naħa, li jiġi impost limitu massimu fuq id-dħul tal-produtturi tal-elettriku mill-faħam iebes u, min-naħa l-oħra, li jiġu previsti limiti massimi ta’ dħul iddifferenzjati għad-diversi kategoriji ta’ produtturi tal-elettriku li għalihom japplika l-limitu massimu previst fl-Artikolu 15 bis tad-Digriet Liġi Nru 4/2022. Issa, dan tal-aħħar japplika biss għal ċerti installazzjonijiet li jużaw “sorsi solari, idroenerġetiċi, ġeotermiċi u eoliċi”.
71      Għaldaqstant, fid-dawl ta’ dak li diġà ġie rrilevat fil-punti 28 sa 30 ta’ din is-sentenza, għandu jinftiehem li, permezz tat-tielet domanda tagħha, il-qorti tar-rinviju tistaqsi, essenzjalment, jekk il-premessa 3 tad-Direttiva 2018/2001 kif ukoll l-Artikolu 7(1)(h) sa (j), l-Artikolu 8(1)(a) u (d) kif ukoll l-Artikolu 8(2) tar-Regolament 2022/1854, moqrija fid-dawl tal-premessi 27 u 41 tiegħu, għandhomx jiġu interpretati fis-sens li jipprekludu leġiżlazzjoni nazzjonali adottata qabel ir-Regolament 2022/1854 u li, għall-perijodu mill‑1 ta’ Frar 2022 sat‑30 ta’ Ġunju 2023, iffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar, mingħajr ma pprevediet limitu massimu għad-dħul mill-bejgħ ta’ enerġija prodotta mill-faħam iebes jew limitu massimu ddifferenzjat għall-produtturi tal-elettriku minn sorsi solari, ġeotermiċi jew eoliċi.
72      F’dan ir-rigward, għandu, fl-ewwel lok, jitfakkar li, kif diġà ġie indikat fil-punti 35 u 36 ta’ din is-sentenza, il-premessa 3 tad-Direttiva 2018/2001 ma għandhiex valur legali vinkolanti u ma hijiex riflessa konkretament f’dispożizzjoni speċifika ta’ din id-direttiva. Barra minn hekk, din il-premessa 3 ma hijiex relatata mal-iffissar ta’ limitu massimu fuq id-dħul ta’ ċerti produtturi tal-elettriku, bħal dak inkwistjoni fil-kawża prinċipali. Għaldaqstant, l-imsemmija premessa 3 ma tistax tipprekludi leġiżlazzjoni nazzjonali bħal dik deskritta fil-punt preċedenti ta’ din is-sentenza.
73      Fit-tieni lok, l-Artikolu 7(1)(h) sa (j), l-Artikolu 8(1)(a) u (d) kif ukoll l-Artikolu 8(2) tar-Regolament 2022/1854 ma jistgħux, għall-istess raġuni bħal dik diġà esposta fil-punt 38 ta’ din is-sentenza, jiġu interpretati fis-sens li jipprekludu leġiżlazzjoni nazzjonali bħal dik deskritta fil-punt 71 ta’ din is-sentenza għall-perijodu mill‑1 ta’ Frar 2022 sat‑30 ta’ Novembru 2022, peress li dawn id-dispożizzjonijiet ma humiex applikabbli ratione temporis.
74      Fir-rigward tal-perijodu mill‑1 ta’ Diċembru 2022 sat‑30 ta’ Ġunju 2023, mill-Artikolu 7(1) tar-Regolament 2022/1854, moqri flimkien mal-Artikolu 6(1) tiegħu, jirriżulta li l-limitu massimu fuq id-dħul miksub mis-suq previst f’dan l-Artikolu 6 japplika għad-dħul miksub mis-suq iġġenerat mill-bejgħ tal-elettriku prodott minn sorsi elenkati f’dan l-Artikolu 7(1). Fosthom hemm b’mod partikolari, fil-punt (a), l-enerġija eolika, fil-punt (b) l-enerġija solari termika u fotovoltajka, fil-punt (c), l-enerġija ġeotermali, fil-punt (d), l-idroenerġija mingħajr ġibjuni, fil-punt (h), il-linjite, fil-punt (i) il-prodotti tal-petroleum grezz u fil-punt (j), il-pit. Il-faħam iebes ma jagħmilx parti mis-sorsi ta’ enerġija elenkati fl-imsemmi Artikolu 7(1).
75      Għall-kuntrarju, l-Artikolu 8(1) tal-imsemmi regolament jippreċiża, fil-punt (c), li l-Istati Membri jistgħu jżommu jew jintroduċu miżuri nazzjonali intiżi sabiex jillimitaw id-dħul miksub mis-suq miġbur mill-produtturi li jiġġeneraw l-elettriku minn sorsi li ma jinsabux fl-Artikolu 7(1) tal-istess regolament, u, fil-punt (d), li l-Istati Membri jistgħu jistabbilixxu limitu massimu speċifiku għad-dħul miksub mis-suq mill-bejgħ tal-elettriku prodott mill-faħam iebes. Kif tindika l-formulazzjoni inekwivoka ta’ dawn id-dispożizzjonijiet, dawn huma sempliċi possibbiltajiet mogħtija lill-Istati Membri. Għalhekk, dawn tal-aħħar ma humiex obbligati jipprevedu limitu massimu għad-dħul miksub mis-suq imwettaq mill-produtturi tal-elettriku mill-faħam iebes.
76      Barra minn hekk, skont l-Artikolu 8(1)(a) tar-Regolament 2022/1854, l-Istati Membri għandhom biss il-possibbiltà li jagħmlu distinzjoni bejn it-teknoloġiji. Għaldaqstant, is-sempliċi fatt li, permezz ta’ leġislazzjoni bħal dik inkwistjoni fil-kawża prinċipali, ġie previst l-istess limitu massimu għall-produtturi tal-elettriku minn sorsi elenkati fl-Artikolu 7(1)(d) u (h) sa (j), jew li limitu massimu differenti ġie stabbilit bil-Liġi Nru 197/22 għall-produtturi tal-elettriku minn sorsi oħra elenkati f’dan il-paragrafu (1) ma jistax jitqies li jikser id-dispożizzjonijiet ta’ dan ir-regolament.
77      Il-premessi 27 u 41 tiegħu, invokati mill-qorti tar-rinviju, ma jistgħux jippermettu li tiġi adottata interpretazzjoni differenti minn dik esposta fil-punti 75 u 76 ta’ din is-sentenza. Fil-fatt, peress li l-preambolu ta’ att tal-Unjoni ma għandux valur legali vinkolanti, il-premessi ta’ tali atti ma jistgħux jiġu invokati sabiex issir deroga mid-dispożizzjonijiet stess tal-att ikkonċernat jew sabiex tingħata interpretazzjoni ta’ dawn id-dispożizzjonijiet f’sens kuntrarju għall-formulazzjoni tagħhom (sentenza tal‑21 ta’ Marzu 2024, LEA, C‑10/22, EU:C:2024:254, punt 51 u l-ġurisprudenza ċċitata). Issa, f’dan il-każ, il-formulazzjoni tal-Artikoli 6 sa 8 tar-Regolament 2022/1854 hija inekwivoka fir-rigward tal-assenza ta’ obbligu għall-Istati Membri li jipprevedu limitu massimu fuq id-dħul miksub mis-suq imwettaq mill-produtturi tal-elettriku mill-faħam iebes jew li jipprevedu limiti massimi ddifferenzjati skont it-teknoloġiji użati.
78      Barra minn hekk, kif diġà ġie kkonstatat fil-punt 57 ta’ din is-sentenza, il-premessa 27 tar-Regolament 2022/1854 ma hijiex differenti, fis-sustanza tagħha, minn dak li jipprevedi l-Artikolu 8(2)(b) ta’ dan ir-regolament u għalhekk sempliċement tindika li l-limitu massimu tad-dħul ma għandux jikkomprometti l-investimenti fl-enerġija rinnovabbli. Fir-rigward tal-premessa 41 tal-imsemmi regolament, din sempliċement tikkonferma li l-Istati Membri għandhom biss sempliċi fakultà li jiffissaw limitu massimu speċifiku għad-dħul miksub mis-suq iġġenerat mill-bejgħ tal-elettriku prodott minn faħam iebes.
79      Fid-dawl tal-kunsiderazzjonijiet preċedenti kollha, ir-risposta għat-tielet domanda għandha tkun li l-premessa 3 tad-Direttiva 2018/2001, l-Artikolu 7(1)(h)(i) sa (j), l-Artikolu 8(1)(a) u (d) kif ukoll l-Artikolu 8(2) tar-Regolament 2022/1854, moqrija fid-dawl tal-premessi 27 u 41 tiegħu, għandhom jiġu interpretati fis-sens li ma jipprekludux leġiżlazzjoni nazzjonali adottata qabel ir-Regolament 2022/1854 u li, għall-perijodu mill‑1 ta’ Frar 2022 sat‑30 ta’ Ġunju 2023, iffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar, mingħajr ma pprevediet limitu massimu għad-dħul mill-bejgħ ta’ enerġija prodotta mill-faħam iebes jew limitu massimu ddifferenzjat għall-produtturi tal-elettriku minn sorsi solari, ġeotermiċi jew eoliċi.
Fuq l-ispejjeż
80      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Ir-Raba’ Awla) taqta’ u tiddeċiedi:
1)      L-Artikolu 5(4) tad-Direttiva (UE) 2019/944 tal-Parlament Ewropew u tal-Kunsill tal‑5 ta’ Ġunju 2019 dwar regoli komuni għas-suq intern għall-elettriku u li temenda d-Direttiva 2012/27/UE, il-premessi 3 u 12 tad-Direttiva (UE) 2018/2001 tal-Parlament Ewropew u tal-Kunsill tal‑11 ta’ Diċembru 2018 dwar il-promozzjoni tal-użu tal-enerġija minn sorsi rinnovabbli, kif ukoll l-Artikolu 6(1) u l-Artikolu 8 tar-Regolament tal-Kunsill (UE) 2022/1854 tas‑6 ta’ Ottubru 2022 dwar intervent ta’ emerġenza biex jiġu indirizzati l-prezzijiet għoljin tal-enerġija, moqrija fid-dawl tal-Artikolu 7(5), kif ukoll tal-premessi 27 sa 29 u 39 tiegħu,
għandhom jiġu interpretati fis-sens li:
ma jipprekludux leġiżlazzjoni nazzjonali adottata qabel ir-Regolament 2022/1854 u li, għall-perijodu mill‑1 ta’ Frar 2022 sat‑30 ta’ Ġunju 2023, iffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar mingħajr ma żgurat li dawn il-produtturi jżommu 10 % tad-dħul tagħhom li jaqbeż dan il-limitu massimu.
2)      L-Artikolu 5(4) tad-Direttiva 2019/944, il-premessi 2, 3 u 12 tad-Direttiva 2018/2001, kif ukoll l-Artikolu 6(1) u l-Artikolu 8(2)(b) u (c) tar-Regolament 2022/1854, moqrija fid-dawl tal-premessi 27 sa 29 u 39 tiegħu,
għandhom jiġu interpretati fis-sens li:
ma jipprekludux leġiżlazzjoni nazzjonali adottata qabel ir-Regolament 2022/1854 u li, għall-perijodu bejn l‑1 ta’ Frar 2022 u t‑30 ta’ Ġunju 2023, iffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar billi ddeterminat dan il-limitu massimu abbażi ta’ medja aritmetika tal-prezzijiet ikkonstatati fiż-żona tas-suq korrispondenti matul il-perijodu bejn l‑1 ta’ Jannar 2010 u l‑31 ta’ Diċembru 2020, ikkalkolati mill-ġdid skont l-inflazzjoni, sakemm tali leġiżlazzjoni ma tkunx tippreġudika l-investimenti fis-settur tal-enerġija rinnovabbli, fis-sens ta’ dan l-Artikolu 8(2)(b) u (c), li għandu jiġi evalwat fid-dawl taċ-ċirkustanzi rilevanti kollha.
3)      Il-premessa 3 tad-Direttiva 2018/2011, l-Artikolu 7(1)(h) sa (j), l-Artikolu 8(1)(a) u (d), kif ukoll, l-Artikolu 8(2) tar-Regolament 2022/1854, moqrija fid-dawl tal-premessi 27 u 41 tiegħu,
għandhom jiġu interpretati fis-sens li:
ma jipprekludux leġiżlazzjoni nazzjonali adottata qabel ir-Regolament 2022/1854 u li, għall-perijodu mill‑1 ta’ Frar 2022 sat‑30 ta’ Ġunju 2023, iffissat limitu massimu fuq id-dħul miksub mis-suq imwettaq mill-produtturi tal-elettriku minn impjanti li jużaw l-idroenerġija tal-ilma mix-xmajjar, mingħajr ma pprevediet limitu massimu għad-dħul mill-bejgħ ta’ enerġija prodotta mill-faħam iebes jew limitu massimu ddifferenzjat għall-produtturi tal-elettriku minn sorsi solari, ġeotermiċi jew eoliċi.
Firem
*      Lingwa tal-kawża: it-Taljan.